
I denne sesjonen vil vi drøfte hva vi legger i et kjønnsperspektiv, hvordan vi bruker det og hvilken betydning det har for vår historieskrivning. Som en konkretisering oppfordrer vi til refleksjon rundt hvordan konseptet familie (endringer i dette) har hatt betydning for eget tema.
Utgangspunktet for sesjonen er at familien er en kjønnet institusjon. Hvordan har begrepet familie vært brukt, hva slags endringer har det gjennomgått og hvilken betydning har det hatt for forståelsen av kjønn?

Vi vil fokusere spesielt på hvordan konseptet familie har fått argumentativ kraft. Vi ønsker å plassere diskusjonen innenfor den nye kulturhistorien og er også interessert i hvordan teoretiske tilnærminger som diskursteori og nyere kjønnsteori brukes i pågående historieforskning.

Detaljerte abstracts til denne sesjonen finnes på de neste sidene.

Abstracts

Trine Annfelt, Institutt for tverrfaglige kulturstudier, NTNU:

Familiepolitikkens mor, far og barn. Om endringer i representasjonene i forrige hundreår.
Når man arbeider med familiepolitiske dokumenter ”på langs”, blir man for det første slått av hvordan (noen av) representasjonene av denne politikkens hovedpersoner forandrer seg. For det andre blir man slått av i hvilken grad hver tid synes å oppfatte sine representasjoner som noe som ikke kan se annerledes ut. Måtene å snakke om de ulike kategoriene på kan godt være motstridende og sprikende. Når materialet er partipolitikk er ikke det noen stor overraskelse. Utsagnene kan likevel løpe sammen og (re)produsere en representasjon som entydig nok. Den ugifte mor er et eksempel. I begynnelsen av hundreåret var det politisk uenighet om hvorvidt den situasjonen hun var kommet i, var hennes ansvar eller ikke, om hun var et offer eller en utspekulert kvinne som lurte menn. I en slik forstand eksisterte det to representasjoner som i sin tur påkalte ulike politiske handlemåter.  Om hun befant seg utenfor eller innenfor grensene for kategorien ærbar kvinne ble derimot ikke tematisert. Representasjonen ugift mor = det anstendiges ytterside ble tatt for gitt og rekonstituert av alle debattantene. Dokumentene formidler at noe annet var utenkelig. . For det tredje blir man ikke bare slått av at noen representasjoner både forandrer seg over tid og beholder noen grunntrekk, men også av at grader av stabilitet og endring kan være så forskjellig fra representasjon til representasjon. Her er den tydeligste endringen gjennom hundreåret representasjonen uekte barn - som rett og slett har blitt borte. 

. For det tredje blir man ikke bare slått av at noen representasjoner både forandrer seg over tid og beholder noen grunntrekk, men også av at grader av stabilitet og endring kan være så forskjellig fra representasjon til representasjon. Her er den tydeligste endringen gjennom hundreåret representasjonen uekte barn - som rett og slett har blitt borte. 

Paperet diskuterer endringer i representasjonene av familiens medlemmer som endringer i heteronormativitet. Hensikten er å gjøre et metodisk poeng ut av dette: Vi kan nærme oss dokumentvirkeligheten gjennom en såkalt realistisk tilgang (Staunæs og Søndergaard 2005). Antakelsen er da at det vi undersøker foreligger som avgrensbare og stabile fenomener ikledd en gitt historisk form. Forskning kan så bidra til å avdekke den historiske formen gjennom de kilder som er tilgjengelige.  Men vi kan også nærme oss dokumentvirkeligheten gjennom en konstruksjonistisk tilgang. Da kobles analysen av fenomenene til forestillinger om kontingens. Virkeligheten blir forstått som karakterisert av et mangfold av muligheter, mønstre og motsetninger og av bevegelser og maktkonstellasjoner som ikke bare kan fryse en gitt historisk form fast, men som kan konstituere selve fenomenet.  Paperet undersøker slike fenomenkonstruksjoner. 

Gunhild J. Ecklund og Eirinn Larsen (Oslo)

Kjønn og entreprenørskap betydningen av familien i utviklingen av næringslivsnettverk for kvinner og menn 

I 1890 ble Oslo Kvinnelige Handelstandsforening (OKHF) opprettet som en fag- og interesseforeningen for ”handelens kvinner”. Foreningen ble etablert som et direkte motsvar til Oslo Handelstands Foreningen (OHF), som hadde operert siden 1872, der kvinner ikke hadde adgang.
 Disse to foreningene representerte formelle nettverk for aktører i hovedstadens handels- og kjøpmannsliv, nettverk som i følge entreprenørskapslitteraturen fremstår som et viktig kriterium – enten de var formelle eller ikke – for vellykket utvikling og vekst i næringslivet.
 Men hvordan fungerte egentlig disse nettverkene? Hvordan opererte de internt og utad, og hva var forbindelsen til og relevansen for medlemmenes næringslivsvirksomhet? Disse spørsmålene danner utgangspunkt for en idé til et historisk forskningsprosjekt og som dette paperet springer ut av. 

Vi ønsker å analysere de to handelsstandsforeningene ut i fra et kjønnsperspektiv med det som mål å øke innsikten i forholdet mellom nettopp kjønn og entreprenørskap i en tid da kjønnsidealene i utgangspunktet var ganske annerledes enn i dag. Samtidig mener vi at økt innsikt i forholdet mellom kjønn og entreprenørskap i fortiden kan bidra til å kaste nytt lys over nåtidens debatt over samme tema. Både statistisk og reelt sett ser det ut til å være en kjønnsforskjell innen grundervirksomhet og forretningsutvikling, der kvinner framstår som mindre nyskapende og vekstorienterte enn menn. I litteraturen forklares dette blant annet med at menn inngår i mer mangfoldige og innflytelsesrike nettverk enn det kvinner gjør.
 For å undersøke denne antakelsen nærmere, ønsker vi å gjennomføre en historisk sammenliknende studie, avgrenset til perioden 1890 – 1940, av de to handelstandsforeningene i Oslo. 

I dette paperet vil vi spesielt fokusere på familiens betydning for etableringen og utviklingen av OKHF og OHF. Familiebegrepet kan operasjonaliseres på to ulike nivåer som begge ser ut til å ha påvirket disse nettverkene: familien som kjønnet ideal og familien som praktisk realitet. I konstruksjonen av det borgerlige kjønnsideal som var rådene i perioden, spilte familien en eksplisitt rolle. Mens mannen skulle være familiens forsørger, overhode og offentlig talsmann, var kvinnen sett på som familiens vokter og hjemmets ”sjelelige engel”. Vår interesse i dette paperet vil være å se hvordan familien – som en konstituerende del av det å være kvinne og mann både identitetsmessig og praktisk sett – preget etableringen og utviklingen av næringslivsnettverkene. Selv om kvinnene i OKHF gjennom sin næringslivsvirksomhet selvsagt utfordret idealet om separate sfærer for menn og kvinner, ønsker vi å utforske familiens rolle i næringslivsnettverkenes utforming og den betydningen medlemmene tilga den, også for deres egen næringsaktivitet. 

Sammenlikningen tar utgangspunkt i tokjønnsmodellen fordi i nettverksetableringen som i utdanningen og rekrutteringen til stillinger og bransjer i næringslivet i tiden paperet omhandler, var kjønn både forstått og definert som forskjell.
 Sagt enkelt; kvinner og menn hadde ulike roller og funksjoner, også i næringslivet. OKHF ble opprettet som en direkte konsekvens av denne logikken eller modellen i og med at de ikke hadde adgang til OHF. Selvsagt innebar ikke dette at næringslivets kvinner og menn ikke omgikk hverandre.  Det gjorde de, noe dette paperet vil vise. Tokjønnsmodellen representerte likevel en viktig ramme – direkte eller indirekte – for entreprenørskap og næringsutvikling blant kvinner og menn i perioden 1890 – 1940. Og det er i tråd med denne logikken at dette paperet vil forsøke å diskutere familiens rolle i etableringen, utviklingen og bruken/verdien av næringslivsnettverkene for de to kjønn med OKHF og OHF som empirisk utgangspunkt.

Hanne Marie Johansen, Senter for kvinne-og kjønnsforskning, UiB. 

Forskning om enslige i historiske samfunn – statusrapport.

Demografen John Hajnal lanserte i 196o-årene teorien om det unike europeiske giftemålsmønsteret som han mente kan spores tilbake flere hundre år og som hadde gyldighet til et stykke ut på 1900-tallet. Det som skilte Europa ut var, i følge Hajnal, først og fremst høy giftemålsalder og en forholdsvis høy andel varig ugifte personer, og dessuten aksept for gjengifte for både enker og enkemenn. Utenfor Europa var det vanlig å gifte seg ved kjønnsmodning, ekteskap var nærmest obligatorisk og gjengifte var i mange tilfelle et mannlig privilegium. Teorien ga umiddelbart støtet til forskning om hvordan europeerne siden tidlig moderne tid har organiserte makesøkingsprosessen og familieliv.Gradvis har historikere også blitt opptatt av at teorien åpner for å tematisere enslighet som historisk fenomen. Hva kjennetegnet de varig ugifte med hensyn til kjønn, klasse og status i samfunnet? Hvor mange var de? Hvordan levde og bodde de unge voksne som ikke var gift? Pleide både enker og enkemenn å bo alene eller hadde de husholdsfellesskap med andre? Hvordan greide ulike kategorier av enslige seg sosialt og økonomisk før moderne velferdsordninger og pensjonssystemer var utbygd?  

Det har kommet fram at ved å studere enslighet i historisk perspektiv kan vi få ny innsikt om et hittil lite utforsket trekk ved det europeiske giftemålsmønsteret og økt kunnskap om en hittil oversett gruppe av kvinner og menn, som fantes i alle samfunnslag. Temaet enslighet kan få fram viktigheten av å bruke ekteskapelig status (sivilstatus) som analysekategori i samfunnsvitenskapelig og historisk forskning, ved siden av, og i kombinasjon med, mer brukte analysekategoriene, klasse, kjønn, etnisitet og seksuell orientering. Ekteskapelig status skapte forskjeller mellom folk. 

Hilde Gunn Slottemo, Høgskolen i Nord-Trøndelag

 Far og forsørger - et historiefaglig blikk på menns familieliv. Eksempler fra Ranas etterkrigshistorie. 

Innenfor kvinne- og kjønnsforskningen er det først og fremst kvinners arbeids- og familieliv som er blitt studert. Indirekte har imidlertid også et bilde av menns forhold til arbeid og familie kommet fram. Kvinneforskere har tradisjonelt forstått menns lønnsarbeid i lys av to forhold: rett og makt. Menn har hatt retten til lønnsarbeid, og dette har gitt makt bl.a. gjennom kontroll over familiens inntekt og økonomi. 

Hvis vi studerer menns arbeids- og familieliv sett med manns- og maskulinitetsforskningens perspektiver, fortoner imidlertid bildet seg noe annerledes. De empiriske eksemplene jeg vil bruke for å vise dette, er hentet fra den statlige tungindustrien i Rana i etterkrigstida.
 For de mannlige industriarbeiderne handlet arbeidet ikke bare om retten til lønnet arbeid, men også om noen klare plikter. De kulturelle forventningene om en maskulin plikt til lønnsarbeid, var basert på etterkrigstidas forståelser av kjønnsforskjell. De var sterke og tydelige i det husmor- og forsørgersamfunnet som vokste fram i industrisamfunnet Rana på 1950- og 1960-tallet.

Når det gjaldt menns makt som følge av deres arbeid og lønnsinntekt, må bildet suppleres ved å se hvordan det fra mennenes side også lå mye omsorg i det å være familiens forsørger. Når menn selv forteller om sitt liv som familieforsørgere, er omsorgen for kone og barn et slående element. Det lå mye omtanke og kjærlighet bak det å skulle skaffe familien en trygg og sikker inntekt. Her er det verdt å merke seg at familieforsørgeren ikke bare handlet om en relasjon til kona – slik den ofte er sett – men også om et forhold til ungene. I husmor-/forsørgersamfunnet var faderskapet knyttet til forsørgelse. En god far var en god forsørger. 

Et tredje element er hvordan menn brukte sitt familieliv som argumenter for å oppnå goder i arbeidslivet. Når det gjelder lønn, er dette kanskje åpenbart. Imidlertid er det også tydelig når det gjelder mennenes arbeidstid. Utover i etterkrigstida vokste de kulturelle normene om mannen som tilstedeværende i familien seg sterke. En ansvarlig mann og god far skulle være til stede i hjemmet. Denne forståelsen kunne brukes både for å begrunne overgang fra arbeid på sjøen – sjømannsyrket innebar lange fraværsperioder – og som argument for bedre skiftordninger i tungindustrien. 

Forståelsen av familieforpliktelser hadde dermed betydning for noen viktige kulturelle normer som hadde utviklet seg for voksne menn i denne perioden. Sentralt i dette sto fortellingene om ”det faste”; det å ha fast arbeid, fast, regulert arbeidstid og fast, stabil lønn ble et sentralt symbol på det å være en voksen, ansvarlig forsørger. ”Det faste” var et tegn på stabilitet og fungerte som et viktig uttrykk for den voksne mannen og hans forpliktelser. Fast arbeid, fast lønn og faste og ordende forhold utviklet seg til å bli ei maskulin plikt for en voksen mann. Hensynet til familien var det underliggende premisset. 

Karen Arup Seip, Universitetet i Oslo: 

Adel, familie og forbruk – Hvordan fremheve familiestatus gjennom forbruk?

Mitt doktorgradsprosjekt handler om den dansk-norske adelen på 1500-tallet og deres sosialt demonstrative forbruk. Jeg gjennomgår tidens luksuslover, og de ulike arenaene der adelen kunne markere sin standstilhørighet og sin økonomiske og kulturelle kapital. Jeg ser på adelens anskaffelser av dyre og sjeldne varer innenfor områdene mat, klær, våpen, smykker, fritidssysler og gaver. Jeg diskuterer også de ulike rollene adelens menn og kvinner hadde i forhold til anskaffelse og fremvisning av ulike typer luksusgjenstander og andre sosialt demonstrative investeringer. I mitt paper vil jeg diskutere hvordan de forskjellige familiemedlemmene på ulikt vis fremhevet sosial status gjennom sitt forbruk, og vise frem noen eksempler på hvordan forbruket var rettet inn mot å synliggjøre statusen både til slekten og til standen.

I dette paperet har jeg tenkt å låne tankegods fra en artikkel av Nancy A. Wong og Aaron C. Ahuvia: “Personal Taste and Family Face: Luxury Consumption in Confucian and Western Societies”. De beskriver forbrukeradferden i Øst-Asia i dag, og hevder at forskjellen består i en selvoppfatning som er preget av /independence/ versus /interdependence/. De mener at individene i en kultur preget av /interdependence/ konstruerer sin identitet ut fra faktorer som familie, kulturell bakgrunn, yrke og sosiale forbindelser, mens de med en vestlig /independent/ selvoppfatning vil se på sin identitet som resultat av personlige egenskaper slik som for eksempel intelligens, kreativitet eller sjenanse. Forbruket i et samfunn der gruppetilhørighet er viktigere enn personlige egenskaper vil gi økt vektlegging av synliggjøring av velstand, skriver de, og dermed også av et kostbart forbruk der signaleffekter er vektlagt. Jeg finner mange paralleller til deres beskrivelse av sammenhengene i det østasiatiske luksusforbruket i 1500-tallets dansk-norske standssamfunn. I dette paperet kommer jeg til å beskrive det adelige forbruket i 1500-tallets Danmark-Norge som noe jeg forsøksvis vil kalle for /vi-forbruk/, og ikke et /jeg-forbruk/. På denne måten vil jeg forsøke å belyse synet på familien og slekten ut fra en beskrivelse av den dansk-norske adelens investeringer i sosialt demonstrativt forbruk.

� Begge organisasjonene benyttet Christiania istedenfor Oslo fram til 1928. Kvinner hadde ikke adgang til foreningen før i 1986.

